Die Humphreys-versameling bestaan uit besondere Africana wat tans in die Universiteit van die Witwatersrand se besit is. James Charles Napoleon Humphreys (1902 – 1969) was ‘n seun en ‘n kleinseun van persone wat in die mynwese in Transvaal betrokke was. Hy het in armoede groot geword en was op 14-jarige ouderdom self reeds ‘n mynwerker. Deur privaatstudie het hy homself so ontwikkel dat hy later redakteur van myntydskrifte geword het. ‘n Ernstige beroerte het sy loopbaan gekniehalter. Jare lank het hy aan sy versameling Africana opgebou totdat dit uiteindelik uit 30 000 items bestaan het. Dit is later aan die universiteit verkoop. Hierdie groot algemene versameling van Africana bestaan uit boeke, biografieë, outobiografieë, tydskrifte, koerante, manuskripte, dokumente, foto’s, prente, tegniese publikasies, films, munte, medaljes en wapens. Materiaal oor die goud- en diamantbedryf sowel as Rhodesië is opvallend baie. Ander volop onderwerpe in die versameling is volksgebruike van die swart bevolkingsgroepe, Khoikhoi, San en die Kaapse Maleiers. Daar is materiaal oor die bankwese, geologie, argeologie, kuns en kunsgeskiedenis, plant- en dierkunde, Tweede Vryheidsoorlog, vroeë Johannesburg, antieke goudmyne, 1820-Setlaars, Oos-Kaap en reisverslae deur vroeë reisigers.